CELEX: C2006/086/18
Language: el
Date: 2006-04-08 00:00:00
Title: Υπόθεση C-14/06: Προσφυγή του Ευρωπαϊκού Κοινοβουλίου κατά της Επιτροπής των Ευρωπαϊκών Κοινοτήτων που ασκήθηκε στις  11 Ιανουαρίου 2006

8.4.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 86/11
            
         Προσφυγή του Ευρωπαϊκού Κοινοβουλίου κατά της Επιτροπής των Ευρωπαϊκών Κοινοτήτων που ασκήθηκε στις 11 Ιανουαρίου 2006
   (Υπόθεση C-14/06)
   (2006/C 86/18)
   Γλώσσα διαδικασίας: η αγγλική
   Το Ευρωπαϊκό Κοινοβούλιο, εκπροσωπούμενο από τους K. Bradley και A. Neergaard και από την I. Klavina, με τόπο επιδόσεων στο Λουξεμβούργο, άσκησε στις 11 Ιανουαρίου 2006 ενώπιον του Δικαστηρίου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων (η οποία περιήλθε με τηλεομοιοτυπία στις 6 Ιανουαρίου 2006).
   Το προσφεύγον ζητεί από το Δικαστήριο:
   
               1)
            
            
               να ακυρώσει την απόφαση 2005/717/ΕΚτης Επιτροπής, της 13ης Οκτωβρίου 2005, για την τροποποίηση με στόχο την προσαρμογή στην τεχνική πρόοδο του παραρτήματος της οδηγίας 2002/95/ΕΚ του Ευρωπαϊκού Κοινοβουλίου και του Συμβουλίου σχετικά με τον περιορισμό της χρήσης ορισμένων επικίνδυνων ουσιών σε είδη ηλεκτρικού και ηλεκτρονικού εξοπλισμού·
            
         
               2)
            
            
               να καταδικάσει την Επιτροπή των Ευρωπαϊκών Κοινοτήτων στα δικαστικά έξοδα.
            
         Λόγοι ακυρώσεως και κύρια επιχειρήματα:
   Η απόφαση 2005/717/ΕΚτης Επιτροπής, της 13ης Οκτωβρίου 2005 (1), εξαιρεί τον δεκαβρωμοδιφαινυλαιθέρα (DecaBDE) από την απαγόρευση εμπορίας που επέβαλε το άρθρο 4, παράγραφος 1, της οδηγίας 2002/95/ΕΚ (2) του Ευρωπαϊκού Κοινοβουλίου και του Συμβουλίου, της 27ης Ιανουαρίου 2003, σχετικά με τον περιορισμό της χρήσης ορισμένων επικίνδυνων ουσιών σε είδη ηλεκτρικού και ηλεκτρονικού εξοπλισμού. Το προσφεύγον ισχυρίζεται ότι η Επιτροπή δεν τήρησε τις προϋποθέσεις που προβλέπει για τέτοιου είδους εξαιρέσεις το άρθρο 5, παράγραφος 1, της οδηγίας αυτής και, επομένως, υπερέβη τις εξουσίες που αντλεί από τη διάταξη αυτή. Κατά το μέτρο που κρατεί επιστημονική αβεβαιότητα ως προς τις συνέπειες της χρήσεως του DecaBDE για την υγεία και για το περιβάλλον, η Επιτροπή υπέπεσε σε πρόδηλο σφάλμα κατά την εκτίμηση των επιστημονικών στοιχείων και δεν τήρησε την αρχή της προφύλαξης. Η Επιτροπή, επεκτείνοντας την εξαίρεση σε όλες ανεξαιρέτως τις εφαρμογές πολυμερών του DecaBDE, παραβίασε την αρχή της αναλογικότητας. Η Επιτροπή παρέλειψε να εκθέσει προσηκόντως τους λόγους για την απόφασή της να εξαιρέσει το DecaBDE.
   
      (1)  ΕΕ L 271 της 15.10.2005, σ. 48-50.
   
      (2)  ΕΕ L 37 της 15.2.2003, σ. 19-23.